Mandag er store vaccinedag, når 100.000 danskere skal vaccineres som en test af systemet. Det er en generalprøve, som peger fremad mod juni, hvor planen er at kunne vaccinere helt op til 400.000 danskere om dagen, hvis ellers leverancerne af vacciner kan følge med. Derfor deltager landets fem regioner i en såkaldt stresstest, som skal afprøve regionernes kapacitet og finde eventuelle bump i den store vaccineudrulning. I Region Nordjylland skal 10.000 nordjyder vaccineres mandag. Symfoniorkester i Arena Nord I Frederikshavn skal 1800 borgere mandag have et skud med en corona-vaccine. Arena Nord er derfor delt ind i to sektioner. En sektion, hvor vaccinen gives, og en sektion, hvor man skal vente og observere, hvordan kroppen tager imod den. Mens borgerne venter spiller Aalborg Symfoniorkester i dagens anledning op til musik. -	Sådan et symfoniorkester plejer jo at give en let stemning, men jeg oplever også, at der er en alvorstung stemning. Her er næsten skrevet samfundssind i rummet. Det her er noget, vi skal på vejen mod bedre tider, siger Birgit S. Hansen (S.), der er borgmester i Frederikshavn Kommune. - Det er en vigtig dag Selvom de første vacciner blev givet tilbage i december måned, og flere borgere nu er blevet vaccineret, så er dagen i dag ikke som de andre. For borgmesteren er det en meget vigtig dag. -	Det er en stor dag. Det er jo det, vi alle sammen går og venter på. Det betyder alt for os, siger hun. - Jeg var her selv tidligt, og også flere borgere var mødt op tidligt, fordi det her vigtigt.

Referat:
I hele landet vil regionerne stressteste vaccinecentrene. I Frederikshavn skal 1800 borgere stikkes.